Fredag eftermiddag blev en fængselsbetjent overfaldet af en indsat i Aalborg Arrest, da han bad den indsatte falde til ro.

Fredag eftermiddag udviklede sig dramatisk for en fængselsbetjent, der passede sit arbejde i Aalborg Arrest. En indsat mistede besindelsen, og det endte med at gå udover betjenten. Det skriver Fængselforbundet på deres hjemmeside. Den indsatte er en 24-årig udenlandsk mand, der sad i arresten, fordi han ikke ville oplyse sin identitet i forbindelse med gadeuorden. Fængselsbetjenten hørte, at den indsatte var ved at ødelægge inventar i sin celle. Da fængselsbetjenten åbnede døren for at bede den indsatte falde til ro, blev han overfaldet af den indsatte. Kort efter kom andre fængselsbetjente til, og de fik pacificeret den indsatte. Fængselsbetjenten fik dybe flænger i ansigtet og flere slag på kroppen, og han måtte derfor bringes på skadestuen. Fængselsforbundets formand Kim Østerbye er rystet over episoden. - Det understreger behovet for styrke fængselsbetjentenes arbejdsvilkår. Voldskurven skal knækkes nu, siger han. Den 24-årige blev ved et grundlovsforhør lørdag varetægtsfængslet indtil 11. december. Han er blevet flyttet til en anden arrest.